Afrikaans: Die omgewing het ’n belangrike saak van ons tyd geword. Omgewingsbestuur het as dissipline ontstaan met verskillende benaderings om die omgewing te beskerm teen die effekte van menslike oor-eksploitasie. Die basis van bestuursbenaderings tot omgewingsake kan gevind word in die natuur-kultuurdialektiek soos uitgedruk deur die moderne humanistiese ideologie van beheersing in ’n tegniese en ekonomiese sin. So ’n dialektiese benadering is hiërargies en sal natuur of kultuur prioritiseer. ’n Nie-dialektiese benadering, soos wat in die Reformatoriese filosofie gevind kan word, bied meer moontlikhede om die toekoms van die mens en natuur in een perspektief te omvat.